Előterjesztés a Zám Tibor Művelődési Ház Közösségi Színtér és Könyvtár 2025. évi munkatervének elfogadására

Kulturális és Közművelődési szolgáltatási koncepció, munkaterv 2025-ös évre

A muzeális intézményekről, nyilvános könyvtári ellátásról és a közművelődésről szóló 1997. évi CXL törvény módosítása a 20/2018. (VII. 9) EMMI rendelet alapján a közművelődési alapszolgáltatások, valamint a közművelődési intézmények és a közösségi színterek követelményeit a Kultv. 76. § (3.) bekezdés alapján tervezzük a kulturális közművelődési szolgáltatási koncepciót (munkatervet) 2025. évre.

**3. § A művelődési ház, mint közösségi színtér** alapterülete 285 m2, megfelel felszereltségében a követelményeknek. Az épület áll egy nagy teremből, amely közös hasznosítású (kiállító hely, nézőtér, színpad, próbaterem) befogadóképessége 100 fő. Egy klubhelységből (befogadóképessége kb. 25 fő), 2 irodából, vizes blokkból, teakonyhából, öltözőből mely ruharaktárnak is hasznosítható, valamint a múlt évben kibővítették a raktárhelyiséget.

Tárgyi feltételei: ülő alkalmatosságok, asztalok, kellő világítás, audiovizuális felszerelések, prezentációs eszközök valamint 11 db számítógép, internet kapcsolattal, wifivel mely a klubhelyiségben található.

**4. § Művelődési közösségek létrejötte** fontos a művelődési közösségek létrejöttének támogatása, fejlődésének segítése, helyszínek biztosítása, a foglalkozásokkal kapcsolatos eszközök biztosítása.

Ilyen közösségek az alábbiak melyek heti rendszerességgel működnek. Ezek részben önállóan, részben szervezés alapján jöttek létre.

* Őszikék nyugdíjas klub
* Ifjúsági klub
* Jóga

**5. § Szakember ellátottság** Kultv. 76. § (3.) bekezdés a) pontja szerint a közművelődési alapszolgáltatást a feladatellátó tanári végzettséggel és 48 éves művelődés szervezői gyakorlattal rendelkező szakember látja el.

**6. § Szakmai feladatok** Kultv. 76. § (3.) bekezdés b) pontja szerint közösségfejlesztők programjainak szervezése pl. a heti rendszerességgel működő Ifjúsági klub, Őszikék nyugdíjas klub, Jóga támogatja az önkéntes tevékenységeket. Itt kell megemlíteni még a Települési Értéktár Bizottságot is.

Családbarát és generációk közötti kapcsolatot elősegítő programok.

Kiállítások, kirándulások, kapunyitogató, Zám nap, karácsony ünnepe.

Az esélyegyenlőség megvalósítása településünkön a hátrányos helyzetű és a más népcsoporthoz tartozó lakosság tagjait (gyermekkortól az idős korig) minden rendezvényünkbe megkülönböztetés nélkül bevonjuk.

Ezzel elősegítjük a fölzárkóztatásukat és a különböző rendezvényekkel Pl. játszóház, irodalmi teadélután, képkiállítás, műsoros estek, digitális tanfolyamok szervezésével.

A Települési Önkormányzattal együttműködve biztosítja a közösségi teret és a szükséges infrastruktúrákat (melyeket lásd a 3. §-ban)

**7. § Az egész életre kiterjedő tanulási feltételek biztosítása** A Kultv. 76. § (3.) bekezdés c) pontja alapján tanfolyamok és egyéni szaktanácsadás formájában történik Pl. mezőgazdasági technológiák, kertészeti ismeretek.

Valamint a különböző célcsoportok Pl. nyugdíjasok, alacsony képzettségűek, diákok oktatása. Az oktatáshoz szükséges minden eszköz rendelkezésre áll.

**8. § A hagyományos közösségi kulturális értékek átörökítése** A Kultv. 76. § (3.) bekezdés d) pontja szerint a helytörténettel a könyvtár és a Települési Értéktár Bizottság foglalkozik a lakosság és az egyház bevonásával. A különböző értékek feltárása folyamatos. Az Ártándról szóló könyv nyomdai előkészítés stádiumában van.

A települési értékek bemutatása Zám Tibor életének ismertetése művein keresztül kiállítás, megemlékezés, koszorúzás kereteiben történik 2025. 07. 11-én.

Tervezzük a 950-éves Ártándról szóló emlékműsort, melynek időpontja a könyv megjelenésétől függ. A tervezett program emléktábla leleplezése és koszorúzás, ünnepi műsor, könyvbemutató dedikálás.

Havi rendszerességgel megjelenő Ártándi Fabula című újság anyaggyűjtése, szerkesztése, kiadása.

Nemzeti ünnepeink gondozása a helyi szokások figyelembevételével történik. A rendezvényeken neves színészek és előadók vesznek részt.

Ünnepeink:

Magyar Kultúra Napja január 28.

Március 15-én emlékműsor, koszorúzás a hősök emlékművénél és a Kossuth emléktáblánál az 1848-49-es szabadságharcban elesett ártándi honvédek emléktáblájánál. Részt vesz az egész település lakossága és a településen működő óvodások.

Kapunyitogató május 1.

Trianoni megemlékezés június 4-én közösen a lakossággal és a Református Egyházközséggel.

Zám nap július 22.

Augusztus 20-án megemlékezés az országalapító Szent Istvánról, közös rendezvény a Református Egyházzal a templomban, valamint könnyű zenei hangverseny és tűzijáték a Református parókia udvarán.

Október 6-án koszorúzás a volt Hodossy kastély falán lévő emléktáblánál az óvodásokkal.

Október 23. megemlékezés.


Október 27. Idősek napja.

A nemzeti ünnepeink megrendezésében biztosítottak a feltételek Pl.: Terem, színpad a kiállításhoz szükséges paravánok, valamint az előadók fogadására és esetleges öltözés a klubhelyiségben, vizes blokk fény és hangtechnika. A koszorúzások alkalmával audiovizuális felszerelés biztosított.

A településünkön néphagyomány alapú rendezvényeken a feltételek biztosítottak. Figyelembe vesszük a régi szokásokat és a megrendezésükben partnerek az Óvoda, az Önkormányzat, valamint a Református Egyház Presbitériuma.

A szakrális ünnepek és jeles napok előtt szülők, gyermek, nagyszülők ünnepi készülődésben vesznek részt. Tojásfestés, mézeskalács készítés, ádventi koszorú, asztaldísz, pogácsasütés, vendégvárás.

* Farsang,
* Húsvéti Ünnepkör
* Majális (kapunyitogató)
* Szent Iván est
* Augusztus 20.
* Adventi népszokások
* Falukarácsony



**Ártánd, 2025. 01. 14.**  **Benkő Sándorné**

Művelődésszervező és könyvtáros